November 9, 2012
News Release
Diri masosolbar an waray wantas nga pag-umento han kabaraydan ha presyo han kuryente ha Sinirangan Bisayas, tungod han programa ni Presidente Benigno Simeon Aquino III nga nagtutugot han hul-os nga pribatisasyon ha enerhiya ngan/o kuryente ilarum han Public-Private Partnership (PPP) ngan han Electric Power Industry Reform Act (EPIRA). Ini an pahayag ni Jun Berino, Secretary General han Bagong Alyansang Makabayan-Sinirangan Bisayas (BAYAN-SB).
Sumala pa kan Berino, bisan pa hi anay Gobernador han Leyte Jericho ‘Icot’ Petilla an nagin Secretary han Department of Energy (DOE), waray malalauman an katawhan ha bug-os nga nasud ngan mismo dinhi ha rehiyon nga maghihimo hiya hin pitad nga pugngan an padayon nga paghinitaas han kabaraydan ha kuryente tungod kay mismo hi Icot Petilla suok ngan sunud-sunuran la han mga programa ni Aquino.
Nahimumutang mismo ha Leyte an usa han pinakadako nga surok han enerhiya sugad han Leyte Geothermal Production Field (LGPF). May kapas ini mag-prodyuser hin kuryente tubtob 620 ngada 800 megawatts (MW) kada adlaw. Bisan pa upat kapilo an ginkikinahanglan nga enerhiya han rehiyon, sobra-sobra pa an napoprodyuser han Planta. Nagsusuplay gihap an LGPF ha iba nga rehiyon, sugad han Cebu nga naabot 200 MW, 50 MW ha Bohol ngan 200 MW ha Luzon.
Samtang, ginpamatud-an han BAYAN-SB nga ha pira katuig nga pangatungdanan han mga Petilla komo gobernador ngan pagin kongresista ha probinsya han Leyte, waray hini ginhimo nga resolusyon para pugngan an pagsapribado han mga power generation units (PGU) nga nahimumutang ha Leyte, an nahitabo in naging ura-ura kamahal nga kabaraydan han presyo ha kuryente dinhi ha rehiyon.
“Kun ginlalauman nga dako nga pabor an pagin Energy Secretary ni Petilla, hadto pa kunta nagkamay-ada an mga taga Sinirangan Bisayas hin makatadungan, barato ngan akos ha bulsa nga sukot ha kuryente. An rehiyon pa yana an nag-aantos hin ura-ura kamahal nga kabaraydan ha kuryente ngan inabot pa ha punto nga napalit na kita ha Palawan hin enerhiya, dara hini nga pag-abandona ni Aquino han iya responsabilidad ha katawhan nga tagan hin makatadungan ngan libre nga serbisyo komo usa man kunta an kuryente nga Public Utility,” pagduduon ni Berino.
Dugang pa han BAYAN-SB nga an PPP ngan EPIRA Law usa nga ‘peste ha katawhan’ tungod kay nagdadara ini hin mabug-at nga paras-anon ha mulopyo, sanglit nananawagan an Bagong Alyansang Makabayan (BAYAN-SB) ha katawhan nga ‘makigbisog ngan tipahan an mga programa ni Pnoy nga kontra-katawhan.’
Gin-aayat han BAYAN-SB hi Secretary Jericho ‘Icot’ Petilla nga maghimo hin pitad nga ibasura an balaud nga PPP ngan an EPIRA Law, diri magpakatuta kan Aquino ngan solbaron an krisis ha kuryente, pagtatapos pa ni Berino.
Reference: Jun Berino, Secretary General
Bagong Alyansang Makabayan
Sinirangan Bisayas (BAYAN-SB)
bayansb@gmail.com, +63-916-911-2676
ltz_Latn eng_Latn war_Latn war_Latn war_Latn war_Latn war_Latn war_Latn war_Latn eng_Latn tgl_Latn hau_Latn zho_Hant